送歙硯與裴唐卿
作者：史伯强
朝代：宋

paragraphs: 平生足跡遍九州，知子筆端回萬牛。
歙硯故持贈，夜光非暗投。
茲實舊坑子坑尾，遠勝洮州綠鴨頭。
清淑之德隠於石，珉中玉表非其儔。
慘淡風漪生，葱蘢雲氣浮。
故人初贈我，千金未爲酬。
久磨土灰實硯耻，况拙辭章爲硯羞。
奇寶豈可窮士收，定爲神奪鬼所偷，物得其託復何求。
所以櫝而致，賤子不敢留。
摛藻可以麗春華，學書亦足森銀鈎。
百氏之學資芟修，六經之文資校讎。
雖然吾不願子以之屬文如曹劉，吾不願子以之奏賦如枚鄒。
願子提携與之登瀛洲，獻可替否近冕旒。
力陳治安活國謀，以寬吾君宵旰憂。